钦定古今图书集成/明伦汇编/家范典/第029卷 > 朱子全书 > 《请致仕侍亲表》北魏·拓跋兴宗
## 钦定古今图书集成/明伦汇编/家范典/第029卷 > 朱子全书 > 《请致仕侍亲表》北魏·拓跋兴宗

臣某言：“臣闻怀禄者耻于冒进，事亲者贵在及时。”苟
贪非分之荣，何报所生之德？臣兴宗〈中谢〉“伏奉某月
日敕，许臣入京觐省者。”臣母谯郡太夫人曹氏，今八
十有四，一遭风疾，倍加羸惙。臣之战灼，罔知攸从。然
曹氏有臣，更无他子。臣才龆龀，父已背亡，守志偏栖，
钟情善训，恩深徙宅。慈过折葼，孤危相保，臣得成立。
蕃裔贱末，久荷国恩，磨钝策疲，已历三纪。腰金拖紫，
四昇八命。每惭禄厚，虑臣身灾。况老亲在“堂，迫于衰
疾，而更晨昏有阙，尸素无厌，硕鼠贻刺，林乌不若尚
参朝列，心岂遑安？特乞停官，许从归侍，则藜藿之养，
子道获申；桑榆之晖，母心是慰。”当今大圣御极，群贤
共理，岂资微臣，而在冗职？双凫只雁，宁觉少多？九牛
一毛，未为增损。倘明神见祐，母体渐平，在臣犬马，敢
不驱策。伏望采诗人之锡类，鉴令伯之陈情。曲降鸿
私，俯矜微恳。垂恩遂志，死将万足，不胜恳款之至。